Little Big เป็นร้านอาหารกึ่งคาเฟ่แบบไทยๆ หรือพูดง่ายๆ ก็คือร้านขายทั้งอาหารไทยและเค้กโฮมเมดต่างๆ ที่ทางร้านทำเองนี่เองแหละครับ จริงๆ เห็นร้านนี้มานานแล้ว แต่ก็มองข้ามมาตลอดเพราะดูหน้าร้านแล้วไม่ค่อยดึงดูดเท่าไหร่ แต่พอมาได้ลองจริงๆ  ความคิดก็ต้องเปลี่ยนครับ

ที่ตั้งร้านจะอยู่ติดถนนใหญ่ ปากซอยสุขุมวิท 79 อยู่ฝั่งตรงข้าม เยื้องๆ กับโลตัสอ่อนนุช ไม่ไกลจากสถานีรถไฟฟ้าอ่อนนุชครับ ในร้านตกแต่งง่ายๆ แต่ก็แฝงดีเทลเก๋ๆ น่ารักๆ ไว้หลายจุด ดูอบอุ่น นั่งสบาย โดยมีเมนูหลักๆ เป็นอาหารไทยทั้งจานเดียวหรือเป็นกับข้าว ส่วนอาหารฝรั่งมีเล็กน้อยพวกสปาเก็ตตี้อะไรทำนองนี้ครับ

:อาหารที่สั่ง
-ต้มยำกุ้งน้ำข้น (95) เมนูแนะนำของทางร้าน สุดยอดครับ ครบเครื่องมาก เปรี้ยวหวานมันเผ็ด ลงตัวกลมกล่อม
-แกงส้มชะอมกุ้ง (85) อีกหนึ่งเมนูแนะนำครับ อร่อยอีกแล้ว รสชาดแบบไทยแท้ ปกติผมไม่ค่อยชอบทานชะอมแต่คราวนี้เป็นข้อยกเว้นครับ
-หน่อไม้ฝรั่งผัดกุ้ง (85) รสชาดลงตัว หวานมันเค็ม หน่อไม้ฝรั่งไม่แข็ง ให้กุ้งเยอะพอสมควร
-ผัดพริกขิงกุ้ง (95) อร่อย รสจัดจ้านเข้มข้นจากพริกแกงครับ ผัดมากับถั่วฝักยาวและพริกหยวก

:ของหวาน
-เครปเค้กเรนโบว์ (95) ราดมาด้วยซอสสตอร์เบอรี่ เรียกได้ว่าอร่อยมากจนเข็มขัดสั้น (ฮา) เนื้อเค้กแต่ละชั้นนุ่มละมุน รสออกแคนดี้ ขนมๆ มากๆ แนะนำเลยครับชิ้นนี้
-เครปเค้กมะพร้าว (95) ใส่มะพร้าวอ่อนฝอยมาด้วย หวานหอมอร่อยมากครับ ของขึ้นชื่อของร้านเลย
-เค้กสตอร์เบอรี่ครีมสด (95) ลองเค้กธรรมดาดูบ้างครับ ครีมมี่มาก สตอร์เบอรี่ฝุดๆ อร่อยนะครับ แต่ผมแอบชอบเครปเค้กมากกว่า

สรุปแล้วไม่ผิดหวังครับ ดีใจที่ได้ลอง อร่อยทั้งอาหารและของหวาน ราคาก็ไม่แพง

Thumbs up!